**Mundtlig 2011**

Velkommen til generalforsamling 2011 her på Kastrupgårdsskolen, som er den skole, jeg er tilknyttet, så jeg synes, det er dejligt at være her.

Vi skal sædvanen tro vælge en dirigent, og jeg skal på kredsstyrelsens vegne anbefale Christian Lyhne, der er tidligere formand i kredsen.

Jeg vil bede jer om at rejse og mindes de kollegaer, der er afgået ved døden siden sidste generalforsamling, det er Hanne Agerbæk Christensen, Poul Feldvoss og Søren Munk Hansen æret være deres minde.

Den skriftlige beretning har været tilgængelig på vores hjemmeside siden den 18. februar. Den skriftlige og mundtlige beretning skal ses som en helhed og behandles samlet.

Det skal lige siges, at den skriftlige beretning bl.a. er mere uddybende og indeholder flere tekniske detaljer.

Regnskabet har været på hjemmesiden siden den 2. marts og budget samt budgetnoter fra den 8. marts.

Det er et spændende år, vi er i gang med – måske for spændende. Det er året, hvor vi fik ny overenskomst og på et eller andet tidspunkt får et nyt folketing.

Forhandlingerne om vores overenskomst blev afsluttet den 24. februar.

Udgangspunktet for forhandlingerne har ikke været nemme.

Regeringen har gjort sit til, at vi alle skulle forstå, at der ikke var udsigt til lønstigninger, og kommunerne er bundet op af strenge krav via finanslovsaftalen om at holde budgetterne i ro.

Regeringen har fastholdt et skattestop, der har medført, at der er blevet frisat penge til forbrug, og det kommer velfærdsområderne til at betale for.

Da regeringen i maj 2010 vedtog genopretningspakken deltog tillidsrepræsentanterne fra vores Kreds den 20. maj sammen med 3500 andre i et stormøde i Fredericia under sloganet ”Nej tak til forringelser - og ja til velfærd og dialog”.

Den 8. juni var der demonstrationer over hele landet. På Christiansborg deltog der ca. 40.000, nogle iklædt Sortepermasker der råbte ”stop tyven”, andre havde valgt de lidt pænere, men ikke mere diskrete ”Lene Espersen feriebriller”, men en ting var sikkert, alle var stærkt utilfredse med, at det var velfærden, der igen skulle stå for skud.

Folkeskolen er en del af velfærdsområdet, så man kan jo spørge sig selv om, hvilke velfærdsområder, der skal rammes mest af besparelser.

Folkeskolen er den vigtigste samfundsinstitution, det er den, der er grundlaget for, at vi fremover kan klare os i den internationale konkurrence. Derfor må vi have politikerne til at forstå, at man ikke kan spare på dem, der er vores fremtid, der skal investeres i børn.

Vi kan ikke få en skole i verdensklasse til ingen penge.

Som faglig organisation støtter DLF ikke noget politisk parti eller nogen blok uanset om de hedder rød eller blå, men vi har efter min opfattelse en forpligtelse til at blande os i debatten om samfundets udvikling.

Vi skal varetage medlemmernes interesser ved at ytre os på de områder, der berører folkeskolen og opliste ønsker til en regering.

Vi skal stille krav om, at den anerkender og støtter professionsfaglighed, og at man skal udvikle frem for at afvikle.

Jeg har i min indledning i den skriftlige beretning givet en beskrivelse af, hvordan folkeskolen i hele 2010 var på dagsordenen.

Lars Løkke Rasmussen indleder skoleprojektet ved i sin nytårstale at annoncere et 360 g. eftersyn af folkeskolen. Det blev indledningen til Rejseholdets 360 graders eftersyn og partnerskabet om folkeskolen, hvor vores daværende undervisningsminister endte med at sætte Danmarks Lærerforening uden for døren. I slutningen af året kom regeringens forslag til folkeskolereform, der vel nærmest endte med at blive en fuser for Lars Løkke Rasmussen.

Nu har vi igen fået ny undervisningsminister, vores tidligere skatteminister Troels Lund Poulsen, det skal blive interessant at se om det kommer til at betyde, at der igen sker noget på Christiansborg på skoleområdet.

Sidste år sammenlignede jeg et eftersyn med det, man gør, når man sender en gammel bil til syn, at så får man ikke en formel 1 racer retur, men jeg havde ikke forestillet mig, at vi nærmest skulle ende på skrotpladsen.

Alt dette hænger rigtig dårligt sammen med de besparelser vi i 2010 så rundt omkring i landets kommuner, hvor der blev skåret ned på folkeskolen, her blev der nedlagt 1.090 lærerstillinger.

I 2011 ser det værre ud. DLF har lavet en undersøgelse, der viser, at der pr. 1. august 2011 skal nedlægges 1.536 stillinger, fire ud af fem kommuner nedlægger lærerstillinger.

Det er dog i et mindre omfang, der er tale om afskedigelser, en del sker ved naturlig afgang.

Som det ser ud lige nu, forventer man, at der skal afskediges 229 lærere, og det er slemt nok, men en anden konsekvens af nedgangen i stillinger er, at lærere bliver stavnsbundet, og at de nydimitterede lærere ikke kan få job.

I de kommuner vi samarbejder med i det forpligtende samarbejde hører vi stort set hele vejen rundt om besparelser og stillingsnedlæggelser.

**Hvordan ser det så ud lokalt her hos os?**

**Dragør**

I den skriftlige beretning har jeg beskrevet de foreløbige konsekvenser for besparelserne i Dragør Kommune samt forløbet om skolestrukturændringer fra juni til den seneste beslutning her i januar.

Der var ved start af dette skoleår en nedjustering på 5 stillinger, som man fandt ved naturlig afgang.

Den seneste strukturændring burde ikke betyde afskedigelser, men med Dragør kommunes økonomi, tør jeg ikke på nuværende tidspunkt udtale mig om, hvordan det samlet set vil komme til at se ud i skoleåret 2011/12.

Vi kan ud fra en oversigt over aldersfordelingen på lærerne i Dragør se, at der er plads til en mindre stillingsnedgang uden, at man behøver at afskedige.

Det skal dog tilføjes, at det til gengæld har fået og med evt. yderligere stillingsnedgang kan få alvorlige konsekvenser for eleverne. Der er stort set skåret ind til benet, så man i mange fag kører på minimumstimetal, der er blevet færre hold- og deletimer og færre timer til to-lærerordninger, og der er sparet på noget af alt det sjove.

Eleverne i Dragør er meget tæt på at miste et års skolegang i et skoleforløb, det udgør nemlig forskellen mellem vejledende timetal og minimums timetal.

Det er så nu, man lige skal ønske Dragør kommune tillykke med, at deres skoler i en netop offentliggjort undersøgelse på landsplan har det andet bedste karaktergennemsnit.

Det kan da blive en væsentlig udfordring at bevare den placering.

Lærerne i Dragør har været under hårdt pres i forbindelse med hele forløbet om skolestrukturændringerne.

Der har som beskrevet i den skriftlige beretning været op til flere forslag i spil og den konstante uvidenhed om fremtiden tærer på det psykiske arbejdsmiljø.

Faktisk får beslutningsprocessen vedr. skolestruktur i Dragør mig til at tænke på en sommeraften til fredagsrock i Tivoli med Shu bi dua, når de synger ”Hvor er den røde tråd”. Hen over hovedet på alle tilskuerne vandrer der en rød tråd fra hånd til hånd, som ingen ved hvor ender.

Det er derfor positivt, at vi er enige om at fortsætte vores arbejdstidsaftale og de kommunale akkorder begge med små justeringer for en ny to-årig periode.

**Tårnby**

Tårnby Kommune skulle i budget 2011 finde besparelser for ca. 40 mill. kr., hvilket svarer til mellem 60 – 80 medarbejdere. Alle kommuner var pålagt at finde en 0-løsning, der reelt var en minus 0 løsning, fordi der ikke bliver taget højde for prisfremskrivninger m.v. Kommunen endte med et budgetforlig med en skattestigning på 0,4 % og nogle mindre justeringer.

I Tårnby fortsætter vi med vores A08 aftale, og det er desuden aftalt at indgå en A08 aftale for lærerne på US10 – 10. kl. skolen.

Den kommunale akkord bliver justeret med få ændringer bl.a. på konsulentområdet.

**A08**

Kredsstyrelsen har på vores årlige kredsstyrelseskursus evalueret de første 2 år med vores nye arbejdstidsaftale.

Overordnet er der tilfredshed med aftalen, men alle lærere og ledere skal aflære 16 år med optællingsaftaler, og mange lærere har aldrig prøvet at arbejde under andet, det kræver gensidig dialog at opnå fælles forståelse.

Derudover er det et problem, at ikke alle helt har forstået intentionerne med aftalen, og så giver det problemer at nå frem til fælles forståelse.

Det betyder, at lærerne på nogle skoler oplever, at de er ved at drukne i struktur.

Der mangler prioritering, det medfører at lærerne føler, de mangler tid til egen forberedelse.

Jeg vil derfor råde til, at man slipper optællingen, det kræver tillid og ansvar, og det kan være en udfordring for nogle.

Teamsamarbejdet kan ligeledes stadig være en udfordring. I Dragør har man i fælleskab udarbejdet en forventningsaftale, der bliver benyttet på flere skoler, og det opleves som en stor hjælp.

En teamkontrakt eller en forventningsaftale kan være til stor nytte, den skal ikke være for detaljeret, men udstikke rammerne for team- og mødestruktur.

Jeg vil desuden anbefale, at de enkelte team indbyrdes aftaler, hvordan de ønsker at organisere deres samarbejde, så man har fået afstemt indbyrdes forventninger.

Skolens teamstruktur skal give mening både for ledelse og lærere.

Det kan anbefales:

* at man på skolerne genopfrisker de lokale aftaler, så alle ved, hvad der er mål og intentioner for aftalerne.
* at man som et led i den årlige planlægning til inspiration benytter sig af Bilag 1 – Skoleårets planlægning, ”Læreraftalerne 2008”, her er der en række anbefalinger til, hvordan man kan drøfte og organisere planlægningsprocesser.

Danmarks Lærerforening og Skolelederforeningen afholdt i november 2010 en konference for kredsformænd og de lokale lederforeningsformænd om ”Ledelse, undervisning og læring – leder og lærer i dialog”. Formålet med konferencen var at få ledere og lærere rundt om på skolerne til at styrke den gensidige tillid, der er forudsætningen for at A08 kan fungere optimalt.

En af konferencens hovedkonklusioner er, at kontrollerende og styrende ledelse ikke giver en god skole med god undervisning.

Det gør ledere ved at gå i kvalificeret dialog med læreren og ved at vise interesse og engagement i lærernes undervisning.

**Tillid er ikke kontrol**

**Dialog er ikke direktiver eller dekreter**

**Og samarbejde kræver mere end en part**

**OK11**

Der er forhandlet et overenskomstforlig på plads. Der blev først indgået forlig på KTO-området, og i slutningen af februar blev der indgået for LC-området.

Det er ikke et overenskomstresultat, der får armene op over hovedet. Det er et set med mine øjne et vedligeholdelsesforlig. Vi går reelt ned i løn i 2011, man kan sige, at vi tilbagebetaler for meget udbetalt løn, eller at vi har fået løn på forhånd.

Jeg har udsendt beskrivelser af OK-resultaterne til TR’er med besked om at formidle videre, så jeg forventer, at alle kender resultatet af både KTO- og LC-forliget.

Kommunernes Landsforening (KL), som er vores arbejdsgivere havde som overordnet målsætning til de nye overenskomstaftaler, at de skal bidrage til at kommunerne kan levere ydelser af høj kvalitet kombineret med en effektiv ressourceudnyttelse, mere fleksibilitet i organisering og opgavevaretagelse, smidigere overenskomster = angreb på organisationernes aftaleret.

Derudover mindre administration med fokus på opgaveløsning, mere frihed til arbejdsgiverne og færre centrale bindinger = større råderum for lederne. Samtidig var der fokus på mere individualitet og mindre fællesskab.

Det lykkedes ikke for KL at få indfriet deres målsætning om større frihed, smidigere overenskomster og mere individuel løndannelse.

Begge sider tabte og vandt. Lønmodtagersiden accepterede at vise samfundsøkonomisk ansvarlighed og arbejdsgiversiden måtte renoncere på de mere markante ideologiske krav.

Forhandlingsforløbet har båret præg af, at regeringen har forsøgt at intervenere på alle områder og blande sig i, hvad KL aftaler. Staten har hele tiden forsøgt at være foran, det var også staten, der var først i hus med et forlig om den generelle del af det samlede overenskomstforlig, her gik de fleste midler til generelle lønstigninger.

Så her ganske kort: I 2011 får vi ingen penge, vi betaler de 1,23 % vi skylder fra 2010

**I 2012 får vi pr. måned:**

|  |  |
| --- | --- |
| Bh.kl.l. beg. løn | 700 kr. |
| Bh. Kl. l. slutløn (ny løn) | 775 kr. |
| Bh.kl.l. slutløn (gl. løn) | 795 kr. |
|  |  |
| Lærer beg. løn | 740 kr. |
| Lærer slutløn (ny Løn) | 880 kr. |
| Lærer slutløn (gl. løn) | 940 kr. |
|  |  |
| Skolekonsulent beg. løn | 975 kr. |
| Skolepsykolog beg. løn) | 940 kr. |

**Kredsstyrelsen anbefaler, at man stemmer ja til OK-resultatet.**

**Urafstemning:**

Afstemningen er startet den 15. marts, og man kan stemme til den 28. marts.

Alle medlemmer har modtaget et brev med en kode, som man skal bruge, når man stemmer.

De 25.000 der har tilmeldt deres mailadr. til DLF har fået koden både pr. post og mail. Det er nemmere for dem at stemme. I mailen er der et link til afstemningen, hvor man bare skal angive om man stemmer ja eller nej.

**Kredsstyrelsen har besluttet at udlodde et anker fadøl til den skole i hver kommune, der opnår den højeste stemmeprocent.**

**Inklusion/rummelighed.**

Jeg har i den skriftlige beretning beskrevet og kommenteret vores rummelighedsundersøgelse på det tidspunkt havde jeg kun resultaterne fra Tårnby. Der var en svarprocent på 78 %.

Resultaterne fra Dragør fik vi efter vinterferien. Her er svarprocenten på 77%.

Jeg vil gerne her benytte lejligheden til at takke alle, der gav sig tid til at besvare spørgeskemaerne og også tak for alle de gode kommentarer.

Formålet med undersøgelsen var at afdække de problemer, det kan give for elever og lærere at have en eller flere elever i en klasse, der har så forstyrrende adfærd, at det kan være vanskeligt at gennemføre undervisningen i klassen.

Derudover at få et overblik over, hvad lærerne oplever virker – altså hvad der reelt hjælper dem.

Inklusion er kommet for at blive, og det kan være godt nok, hvis man har de fornødne ressourcer, men det er her filmen knækker.

Regeringen har i økonomiaftalen for 2011 sat sig en række mål for, hvordan man kan inkludere flere elever i normalundervisningen. De handler i bund og grund om, at der skal spares penge på specialundervisningsområdet, men børn er ikke en ting, man kan flytte fra den ene kasse til den anden, det bliver de ikke inkluderet af.

Det er ikke alle elever, der vil kunne inkluderes, der vil stadig være behov for specialklasser og specialskoler.

Elever, der er visiteret til specialundervisning, er blevet det med god grund.

Som jeg har skrevet i den skriftlige beretning vil vores rummelighedsundersøgelse indgå i kredsens arbejde i det kommende år.

Vi vil især sætte fokus på, hvordan vi i fællesskab og i samarbejde med skoleledere og forvaltningerne kan støtte op om lærerne, og give dem rammer, handle- og støttemuligheder samt ekspertise til at klare udfordringerne samtidig med arbejdsmiljøet forbedres.

**Trivselsundersøgelse Tårnby og Dragør.**

I begge kommuner har der været foretaget trivselsundersøgelser. Det er begge steder en kombineret psykisk APV og trivselsundersøgelse.

Formålet med en trivselsundersøgelse er at få taget temperaturen på trivselen og det psykiske arbejdsmiljø, men en undersøgelse er ikke noget værd, hvis man ikke efterfølgende bruger resultaterne til at igangsætte en dialog om, hvordan man kan gøre det bedre.

**På skolerne i Dragør** har man på Nordstrandsskolen udarbejdet sin egen, den er ligeledes blevet benyttet på Skolen v. Vierdiget og Dragør Skole. St. Magleby Skole har benyttet kommunens. I forbindelse med opfølgningen på undersøgelserne kan man, hvis man får behov for bistand få hjælp fra personaleafdelingen.

**I Tårnby** er der foretaget en fælles undersøgelse på alle kommunens arbejdspladser med en meget høj svarprocent på 80,1 %, på skolerne var den endnu højere flere skoler havde en svarprocent på 100 %

Jeg vil ikke her kommentere skolernes resultater, det er et lokalt anliggende.

Jeg vil blot anbefale, at man benytter denne trivselsundersøgelse til at få taget fat på de problemområder som undersøgelserne viser og får udarbejdet nogle brugbare fremadrettede handleplaner. Det er AMR og skoleleder, der er tovholdere.

* Alle medarbejdere skulle have haft mulighed for at se resultaterne af undersøgelsen
* Alle skoler skulle pr. 1. marts have udarbejdet en fremadrettet handleplan
* Alle medarbejdere skulle i god tid have kendt den videre proces
* Alle burde på nuværende tidspunkt have kendskab til, hvilke indsatsområder der skal satses på.

Dialogen bør som udgangspunkt inddrage alle medarbejdere.

**DLF’s læseprojekt**

Jeg har i den skriftlige beretning orienteret om DLF’s læseprojekt ”Vi læser for livet”. Læseprojektet retter sig primært mod mellemtrinet og udskolingen og har især fokus på den faglige læsning og skrivning.

Nu er det ikke hverdagskost, at DLF går ud og medfinansierer en folkeskoleopgave. Foreningen har taget dette initiativ for at vise, at der kan drives skolepolitik uden en række lovændringer og bestemmelser fra oven.

Det er foreningens ønske, at projektet kan blive en katalysator for en national indsats i forhold til læsning, og at projektet bliver rullet ud på alle skoler.

Der udkommer 5. maj et særnummer af bladet Folkeskolen om faglig læsning og skrivning.

Der er et særskilt link på foreningens hjemmeside, derudover er der etableret en digital platform [www.vilæserforlivet.dk](http://www.vilæserforlivet.dk)

Her kan man aktuelt læse om muligheden for at søge støtte til projekter om faglig læsning og skrivning.

Lokalt er vi allerede godt i gang. Der er både i Tårnby og Dragør projekter med faglig læsning.

**Retssag**

Kredsen har siden 2006 kørt en retssag mod det leasingfirma, som vi har leaset kopimaskine af.

Forløbet har været trukket i langdrag af flere årsager bl.a. kom der lige en domstolsreform ind over, som medførte at alle sager blev skubbet. Sagen er desuden blevet kompliceret af, at leasingfirmaet har solgt kontrakten til et kapitalselskab.

Sagen er nu endelig berammet til den 15. og 22. juni.

Vores advokat, som vi har stor tiltro til, har under hele forløbet været sikker på, at dommen vil falde ud til vores fordel. Sagen handler både om bedrageri og en uhyrlig leasingpris.

**Medlemskursus**

Kredsen afholder i ulige år medlemskursus.

I år er det fra den 17. – 18. september på foreningens kursusejendom, Frederiksdal

Programmet er på plads og ser sådan ud:

Vi indleder formiddagen med, at de kandidater, der stiller op til Hovedstyrelsen her fra Københavnsområdet, præsenterer deres valgoplæg med efterfølgende debat..

Efter frokost er der oplæg af Lars Olsen, der bl.a. har skrevet bogen ”Den sociale smeltedigel” i sit oplæg sætter han den fælles folkeskole til debat, både i historisk og i aktuelt lys – og det skulle han gøre rigtig godt.

Vi slutter eftermiddagen af med oplæg af Pernille Rosenkrantz Theil. Pernille tager udgangspunkt i sin personlige oplevelse om at gå ned med stress og komme tilbage igen.

Derefter er der middag med socialt samvær, vi håber at se rigtig mange. Der kommer opslag og tilmelding ud på skolerne i starten af juni.

**Afslutning**

Jeg tror, at uanset hvilken regering vi får efter et folketingsvalg, er debatten om folkeskolen ikke afsluttet. En ny regering vil uanset farve benytte et flertal til at føre folkeskolen i den retning, de ønsker, og når jeg læser henholdsvis Venstres og Socialdemokratiets forslag til en folkeskolereform, er der tidsler i dem begge.

Det vi kan håbe på er, at vi får en regering, der vil bruge sagkundskaben og den ekspertise, de kan hente fra forskningsresultater og gå i dialog med den øvrige del af folkeskolens interessenter – ikke mindst Danmarks Lærerforening – og at det ikke ender med, at forhandlingerne om en ny skolereform bliver til en politisk pinball om folkeskolen, som en kommentator i Politikken omtalte debatten om regeringens udspil i december

Vi har brug for fællesskab og sammenhold, vi har brug for at sikre den enkelte et godt arbejdsmiljø og gode arbejdsvilkår, alt skal ikke måles på om det er økonomisk rentabelt. Vi skal medvirke til at skabe arbejdspladser, hvor der er fokus på mennesket, på relationerne og på trivsel og helbred. Til det arbejde er der brug for tillids- og arbejdsmiljørepræsentanter, der har mod og omstillingsparathed, og som kan se muligheder og perspektiver, og som ude på skolerne i samarbejdets ånd arbejder for deres kollegaer. Det synes jeg, vi har i kreds 13, men det kan være et hårdt og udsat job, så mød op til faglig klub møder og støt jeres tillidsfolk.

Jeg slutter af med at sige tak til vores forvaltninger for godt og konstruktivt samarbejde. Tak til kredsstyrelsen, og tak til vores ansatte på kontoret, vores kontaktpersoner på henholdsvis UU-centeret og PUC og vores TR på US10, det er jer, der er med til at bære kredsen.

Jeg overgiver hermed beretningerne til generalforsamlingens behandling.

Ulla Erlandsen